Medjunarodni Muzej Špijunaže - 2004-08-25
U nekim tajnim krugovima, Washington je poznat kao ”špijunska prestonica svijeta“ i kažu da, upravo u ovom trenutku, svuda po ovom grad
Špijunaža postoji još otkad su ljudi prvi put zavirili preko tudjih taraba... Danas, medjutim, govorimo o rafiniranim metodama špijunaže. Zahvaljujući ovom muzeju, razotkrivene su sve tajne - tajnih agenata... Naravno, tu je i ono što pripada najčuvenijem špijunu svih vremena - Jamesu Bondu. Svaki posjetilac ovdje, na početku izložbe, dobije zadatak da, kao pravi špijun, memorizira sve što je vidio, da bi na kraju, tobože na prelasku granice, sumnjičavi carinski agenti pokušali da nadju nekonzistente dijelove u njegovom sjećanju...Sve je ovdje dovedeno u pitanje. Svakodnevni predmeti skrivaju neku drugu upotrebnu svrhu. Da li je ovo kišobran ili spremište za mikrofilmove? Tabakera ili pištolj? Ova će cipela emitirati sve što poželite, uključujući i svaki korak snimljen kamerom skrivenom u ptici, iz kravate ili u malenom ručnom satu? Radi se o svakodnevnim predmetima, koji su toliko svakodnevni da ne vidimo ništa drugo u njima, kaže Peter Earnest koji je punih 36 godina bio jedan od tajnih agenata u CIA-i. Sada je direktor Špijunskog Muzeja... Ovdje imamo cijelu istoriju mikrofona - bubica. Od vrste za prisluškivanje sa velike daljine, ako imate priliku i vremena da ga postavite, da se sklonite i strpljivo čekate. Ima, opet situacija kad slučajno uhvatite neku važnu konverzaciju ili dio... Ne znati šta priča vaš neprijatelj, u špijunskom poslu može imati kobne posljedice. Ovo gore je rukavica-pištolj, imate zatim lulu-pištolj, izgleda sasvim kao lula, možete čak i popušiti iz nje, a u sebi skriva pištolj. Ovo su igle za frizuru, nekada veoma moderne - mogu biti smrtonosno oružje, pokazuje direktor pojedine eksponate. Prsten-pištolj. Znamo ga iz filmova o Jamesu Bondu. Medjutim, ovaj izloženi model je francuski iz 19. vijeka. Ovi pištolji su uglavnom služili za odbranu. Teško da bi se njima moglo baš precizno gadjati, ali ako se iznenada nadjete u ograničenim i nepovoljnim okolnostima - možda s njim imate šansu da zbunite nekoga i pobjegnete, kaže gospodin Earnest. Istorija nas uči da je neprijatelj, pa i neprijateljski špijun - često tamo gdje ga najmanje očekujete. U muzeju je posebno odjeljenje posvećeno slavnim ličnostima koje su, uz to bili i vrhunski špijuni. Medju njima su Josephine Baker i Marlene Dietrich, te nedavno preminula Julia Child, omiljeni voditelj kulinarskih tv programa. Zbog svoje slave i mjesta u društvu, oni su često u prilici da putuju u inostranstvo često su donosili veoma značajne informacije... Hollywood se često vraća filmovima na teme špijunaže, često nas ostavlja bez daha, ali često i prekraja neke realnosti - kako bi film bio bolji. U ovom muzeju, medjutim, prave tajne pravih majstora tajnovitosti - izlaze na svjetlo dana. Ili se nama smrtnicima - samo tako čini...